Columbia rupe relațiile diplomatice cu Israelul: „Are un guvern care comite un genocid în Gaza”
Preşedintele columbian Gustavo Petro a anunţat miercuri că va rupe relaţiile diplomatice cu Israelul din cauza acţiunilor acestuia în Gaza, relatează Reuters.
Gustavo Petro (foto) l-a criticat deja aspru pe premierul israelian Benjamin Netanyahu şi a spus că vrea să se alăture demersului Africii de Sud care acuză Israelul de genocid la Curtea Internaţională de Justiţie.
"Aici, în faţa voastră, guvernul schimbării, al preşedintelui republicii, anunţă că mâine (joi - n.r.) vom rupe relaţiile diplomatice cu statul Israel, pentru că are un guvern care comite un genocid", a declarat Petro în faţa mulţimii care a aplaudat la Bogota, la capătul unui marş organizat pentru a marca Ziua Internaţională a Muncii şi pentru a susţine reformele sociale şi economice ale lui Petro.
Ţările nu pot fi pasive în faţa evenimentelor din Gaza, a adăugat Petro, notează News.ro.
Turcia e alătură procesului de genocid intentat împotriva Israelului la Haga
Între timp, ministrul turc de Externe, Hakan Fidan, a declarat miercuri că Turcia se va alătura procesului de genocid intentat de Africa de Sud împotriva Israelului la Curtea Internaţională de Justiţie (CIJ) de la Haga.
"După finalizarea textului juridic al activităţii noastre, vom depune declaraţia de intervenţie oficială în faţa CIJ cu obiectivul de a pune în aplicare această decizie politică", a declarat Fidan într-o conferinţă de presă comună cu ministrul de Externe al Indoneziei, Retno Marsudi, la Ankara.
"Turcia va continua să susţină poporul palestinian în toate circumstanţele", a mai spus el, potrivit Reuters și News.ro.
n ianuarie, CIJ a ordonat Israelului să se abţină de la orice act care ar putea intra sub incidenţa Convenţiei privind genocidul şi să se asigure că trupele sale nu comit acte de genocid împotriva palestinienilor, după ce Africa de Sud a acuzat Israelul de genocid condus la nivel de stat în Gaza.
Tot în ianuarie, preşedintele Recep Tayyip Erdogan a declarat că Turcia furnizează documente pentru cazul de la CIJ.